To barn reddet opp fra islagt elv i Oslo
Mandag kveld kom det meldinger om at to barn hadde gått gjennom isen i Alnaelva i Oslo. Senere opplyste brigadesjef i brannvesenet at en tilfeldig forbipasserende hadde reddet barna, en gutt og en jente, begge ni år. Kvinnen som reddet barna opp av vannet, Linn Alma Kirkedam, deler med VG hva som skjedde. – Jeg hørte noen som ga lyd fra seg eller skrek et eller annet sted. Jeg var først usikker på hva det var. Jeg var et lite stykke unna, og gikk nærmere vannet. Da jeg kom nærmere hørte jeg at det var barn, og jeg så to hoder i vannet, sier Kirkedam. Hun forteller at hun ringte nødetaten samtidig som hun gikk ned mot vannet. – Jeg var usikker på om jeg kunne gå ut på isen for å hente dem, men jeg hentet en pinne. Den var litt kort, så jeg måtte gå litt ut på isen. Men deretter fikk jeg dratt dem opp. Da jeg fikk dem på land, så jeg blålysene, sier Kirkedam. Hun roser barna, og sier at de var veldig flinke. Gorm Sjølie, bridadesjef i brannvesenet forteller at med tanke på den kalde temperaturen i vannet, kan ikke barna ha vært lenge uti. – Det var heldig at noen oppdaget det, sier han. Sjølie mener det kan ha reddet livene til barna. Politiet i Oslo opplyser til VG at det går bra med begge to, men at de er kalde. Brannvesenet advarer om at isen i Oslo og omegn ikke er trygg på nåværende tidspunkt. Meldingen om ulykken kom til brannvesenet klokken 16.32.
Begge barna som falt gjennom isen i Oslo er kalde, men i god behold, ifølge brannvesenet.